Caingean arna tabhairt an 25 Meán Fómhair 2023 – PS v SEAE
(Cás T-594/23)
Teanga an cháis: an Béarla
Páirtithe
Iarratasóir: PS (ionadaithe: S. Rodrigues agus A. Champetier, Dlíodóirí)
Cosantóir: an tSeirbhís Eorpach Gníomhaíochta Seachtraí
An t-ordú atá á lorg
Iarrann an t-iarratasóir ar an gCúirt Ghinearálta:
cinneadh an chosantóra dar dáta an 14 Meitheamh 2023 lena ndiúltaítear gearán an iarratasóra an 22 Nollaig 2022 a chur ar neamhní;
a ordú don chosantóir an damáiste proifisiúnta (arna mheasúnú go EUR 135 000) agus an damáiste morálta (arna mheasúnú go EUR 25 000) a chúiteamh; agus
a ordú don chosantóir na costais arna dtabhú ag an iarratasóir leis an achomharc seo a íoc.
Saincheisteanna dlí agus príomhargóintí
Mar thaca leis an gcaingean, maíonn an t-iarratasóir na saincheisteanna dlí seo a leanas.
An chéad saincheist dlí lena n-éilítear go ndearna an cosantóir earráidí mar gheall ar mhainneachtain fhollasach déanamh de réir an dualgais chúraim agus mar gheall ar mhí-iompar an luchta riaracháin:
maidir leis an seimineár éigeantach réamhphostaithe ar diúltaíodh don iarratasóir freastal air; agus
maidir leis an diúltú conradh léasa tithíochta dhá bhliain i Washington a shíniú.
An dara saincheist dlí lena n-éilítear go ndearna an cosantóir earráid:
maidir leis na cinntí agus na gníomhartha a rinne an cosantóir i rith na hearcaíochta agus i rith dul i mbun dualgais dó;
maidir leis an drochriarachán agus an drochbhainistíocht a bhain le sannadh na bhfreagrachtaí.
An tríú saincheist dlí lena n-éilítear gur fhulaing an t-iarratasóir dochar proifisiúnta agus morálta:
mar thoradh ar iompar lochtach lucht an riaracháin, tháinig díghrádú ar a leibhéal proifisiúnta agus ar a chlú. Go deimhin, níor sannadh riamh na freagrachtaí don iarratasóir agus níor cuireadh riamh san fheidhm dár fostaíodh é agus mar gheall ar a chúinsí oibre le linn na tréimhse lena mbaineann, rinneadh dochar doleigheasta proifisiúnta do ghairm phroifisiúnta an iarratasóra;
tháinig strus agus imní air mar gheall ar iompar an chosantóra, ós rud é gur measadh a inniúlachtaí proifisiúnta faoina gcumas, rud a bhí ina chúis gur cuireadh ar shaoire bhreoiteachta le hordú dochtúra é.
An ceathrú saincheist dlí lena n-éilítear gurb ann do nasc cúisíoch soiléir idir an earráid a rinne an cosantóir agus an dochar a bhain don iarratasóir.
____________